### Resumé

Det fremgår af Lov om ligestilling af kvinder og mænd § 11, at der tilstræbes en ligelig sammensætning af kvinder og mænd i de øverste ledelsesniveauer i nærmere angivet institutioner og virksomheder mv., herunder kommuner.

Hvis der ikke kan opnås en ligelig fordeling i kønssammensætningen for de øverste ledelsesniveauer, skal kommunalbestyrelsen opstille måltal for andelen, herunder antallet, af det underrepræsenterede køn samt udarbejde en politik for at øge antallet af det underrepræsenterede køn på de øverste ledelsesniveauer.

I Vejle Kommune er fordelingen i kønssammensætning 50/50 (3 kvinder, 3 mænd) for de øverste ledelsesniveauer. Kommunalbestyrelsen er dermed ikke forpligtet til at opstille måltal idet der er opnået en ligelig kønssammensætning.

Vejle Kommune skal indberette fordelingen i kønssammensætningen til Ligestillingsministeriet senest 31. maj 2024.

### Sagsfremstilling

I 2012 blev der indført regler om, at bl.a. de største danske virksomheder skal opstille måltal og udarbejde en politik for at øge andelen af det underrepræsenterede køn og rapportere herom. Reglerne blev skærpet i 2022, hvor bl.a. den kommunale forvaltning blev omfattet af forpligtelsen til at opstille måltal for kønssammensætningen i det øverste ledelsesniveau.

Formålet med skærpelsen var at fremme en mere ligelig fordeling af kvinder og mænd på de øverste ledelsesniveauer, herunder at styrke rekrutteringsgrundlaget i institutioner og virksomheder. Formålet er derudover at skabe øget åbenhed og gennemsigtighed om arbejdet med at øge andelen af det underrepræsenterede køn i ledelsen.

Det fremgår af Lov om ligestilling af kvinder og mænd § 11, at der tilstræbes en ligelig sammensætning af kvinder og mænd i de øverste ledelsesniveauer i nærmere angivet institutioner og virksomheder mv., herunder kommuner.

Det følger af vejledning til loven (Vejledning nr. 10414 af 19/12/2022 om kønssammensætning i udvalg, bestyrelser og øverste ledelsesniveauer), at en ligelig sammensætning af kvinder og mænd skal forstås som en fordeling på 40% af det ene køn og 60% af det andet køn, eller det antal, der kommer tættest på 40% uden at overstige 40%. Det følger desuden af vejledningen, at afgrænsningen af de øverste ledelsesniveauer i en kommune svarer til en kommunaldirektør (det øverste ledelsesniveau) og forvaltningsdirektører (det næste ledelsesniveau).

Såfremt der ikke kan opnås en ligelig kønssammensætning, er kommunalbestyrelsen forpligtet til at opstille måltal for det underrepræsenterede køn samt udarbejde en politik for at øge antallet af det underrepræsenterede køn.

Nedenfor ses kønssammensætningen for de øverste ledelsesniveauer i Vejle Kommune i 2023:

|  |  |  |
| --- | --- | --- |
| **Antal** | **Personfordeling (K/M)** | **Procentvis fordeling (K/M)** |
| 6 personer | 3         3 | 50 %                   50 % |

Idet der er opnået en kønsfordeling, hvor begge køn er ligeligt repræsenteret, er kommunalbestyrelsen dermed ikke forpligtet til at opstille måltal eller udarbejde en politik, jf. Lov om ligestilling af kvinder og mænd § 11.

Ændrer kønssammensætningen i de øverste ledelsesniveauer sig, og er der ikke længere en ligelig kønsfordeling, vil kravene om opstilling af måltal og udarbejdelse af politik genopstå.

Efter behandlingen i Byrådet, vil der blive indberettet til Digitalisering -og Ligestillingsministeriet. Ministeren for ligestilling vil, efter indberetningsfristen, sørge for, at de indberettede oplysninger bliver offentligt tilgængelige.

### Indstilling Kommunaldirektøren indstiller,

at Byrådet tager orienteringen til efterretning.

### Beslutning

Orienteringen blev taget til efterretning.

Fraværende: Edith Jørgensen.